Goud loer na $1 800 per fynons | Netwerk24
Deur Elvira Wood 07 Julie 2020 09:03
Goud verhandel steeds hoër weens kommer oor die Covid-19-pandemie. Foto: Argief
Bloomberg berig dat die edelmetaal Maandag vir die eerste keer in meer as agt jaar teen meer as $1 800 per fynons op termynmarkte verhandel het.
Die daaglikse goudprys het ook gestyg. Dit verhandel Dinsdagoggend teen $1 783,10 per fynons.
Reuters berig dat Jeffrey Halley, senior markontleder by Oanda, sê dat die toename in die getal mense wat wêreldwyd positief vir die koronavirus toets die groot rede is hoekom die edelmetaal so goed presteer.
“Die toename in positiewe koronavirusgevalle wêreldwyd maak beleggers steeds senuweeagtig. Hulle verkies om risiko via goud te verskans, selfs al belê hulle weer in aandele,” sê hy.
Kyle Rodda, ontleder by IG Markets, dink daar is ’n groot moontlikheid dat die daaglikse goudprys binnekort ook deur die $1 800 per fynons-vlak kan breek.
Die 38 ekonome wat vanjaar aan die Ekonoom van die Jaar-wedstryd deelneem, wat deur Netwerk24, Beeld, Die Burger, Rapport en Volksblad aangebied word, is egter nie so optimisties oor die goudprys nie.
In Junie was hul konsensusvoorspelling dat dié edelmetaal teen die einde van die jaar teen $1 632,47 per fynons gaan verhandel. Dit is wel meer as die $100 per fynons duurder as wat hulle in Februarie – voor die uitbreking van die pandemie – voorspel het. Tóé was hul verwagting dat dit teen $1 540,10 teen die einde van die jaar sou verhandel.
’n Hoër goudprys – saam met die rand wat betreklik swak teenoor die dollar verhandel – is baie goeie nuus vir die Suid-Afrikaanse goudmynbedryf.
Goud verhandel tans teen R30 470,92 per fynons, of bykans R1 miljoen per kilogram. Die goudindeks op die JSE verhandel tans 159% hoër as ’n jaar gelede op 4 988,75 punte.
Meer oor: Goudprys | Covid-19
Goudprys styg tot hoogste vlak in meer as 7 j.